Ħmistax ilu ktibt dwar l-allokazzjoni tal-Kunsilli Lokali mingħajr ma dħalt fid-dettall taż-żieda li kien li hemm għas-sena 2017 kif ukoll liema kienu l-iktar lokalitajiet li gawdew mill-istess żieda. Spjegajt kif tinħadem l-allokazzjoni u kemm kien ilu jinħass il-bżonn li jkun hemm riforma jew aġġustament fil-mod kif tinħadem. Urejt, kif minkejja dan, il-Partit Nazzjonalista fil-Gvern, qatt ma wera rieda li jagħmel dan u ħalla kollox status quo, anki billi għal tliet snin sħaħ, bejn 2010 u 2013, ma tax imqar ewro wieħed f'żieda diretta fl-allokazzjoni tal-Kunsilli Lokali. Urejt biċ-ċar id-differenza bejn il-mod kif ħadem il-Partit Nazzjonalista fil-Gvern, fejn kellu Segretarju Parlamentari li kien jindaħal politikament biex jiġi deċiz għand liema Kunsilli jmorru l-flus, u l-Partit Laburista fil-Gvern, li ħa l-miżuri kollha xierqa sabiex it-tqassim tal-allokazzjoni jsir b'mod ġust, irrispettivament minn min għandu l-maġġoranza fil-lokalitajiet. Hu proprju dwar dan li rrid nitkellem illum billi nuri fejn marret iż-żieda, jew aħjar fejn se tkun qed tmur iż-żieda ta' erba' miljuni li alloka dan il-Gvern għas-sena 2017. Dan biex anki żamm mal-wiegħda illi l-flus frankati mill-elezzjonijiet ta' kull sentejn tal-Kunsilli Lokali, imorru direttament għand iċ-ċittadin. Parti mir-riforma ta' aġġustament li saret fl-allokazzjoni kienet dwar żieda fil-propjetà. Tajjeb wieħed ifakkar li parti mill-allokazzjoni tinħadem fuq in-numru ta' propjetajiet u f'dan ir-rigward, il-Gvern Nazzjonalista kien qed jaħdem is-somma fuq data skaduta. Dan jaffettwa mhux ftit lill-Kunsilli Lokali għaliex kważi nofs l-allokazzjoni hija maħduma fuq l-ammont ta' residenzi fil-lokalitajiet għaliex kollox huwa marbut magħha, bħall-ġbir ta' skart, tipping fees eċċ. Allura jekk Kunsill ikollu din il-figura żbaljata, se jkun qed jieħu inqas jew iktar flus milli jkun ħaqqu. Għalhekk dan kien l-ewwel aġġustament li sar. Dan wassal biex ġie identifikat illi kien hemm żieda ta' madwar 30,000 propjetà f'Kunsilli mmexxija minn maġġoranza Nazzjonalista, filwaqt li 26,000 biss f'Kunsilli mmexxija minn maġġoranza tal-Partit Laburista. L-ikbar żieda kienet fil-Kunsilli ta' San Pawl il-Baħar u ta' San Ġiljan li mis-sena 2017 se jkunu qed jieħdu żieda sostanzjali fl-allokazzjoni tagħhom. Issa nittama li dan iwassal biex dawn iż-żewġ Kunsilli ma jibqgħux iġibu skużi li m'għandhomx flus biżżejjed sabiex jiġbru l-iskart u jżommu l-lokalitajiet tagħhom indaf. Qabel kienu jaqgħu fuq id-Dipartiment tat-Tindif bla ma joħrogu imqar ċenteżmu wieħed għal dan is-servizz. Issa wieħed jittama li wara li Gvern Laburista kien ġust anki ma' Kunsilli Nazzjonalisti, kif għandu jkun, jittieħdu passi jekk dawn jonqsu milli jonfqu l-flus li ngħataw bħala żieda, fl-oqsma li ngħataw għalihom. Fil-fatt, jekk wieħed jagħmel analiżi ta' fejn marret din iż-żieda, isib li din marret l-iktar għand Kunsilli mmexxija minn maġġoranza Nazzjonalista. Qed ngħidu li dan il-Gvern, mexa b'mod ġust anki jekk sena u nofs oħra ġejja elezzjoni ġenerali. Ifisser li l-Gvern ma qagħadx jara x'jaqbillu jagħmel u fejn jaqbel politikament illi jagħti ż-żidiet iżda mexa b'mod trasparenti u ġust. Dan kontra l-mod li kien jimxi bih il-Partit Nazzjonalista fil-Gvern, li dejjem aġevola l-Kunsilli tiegħu u kien iħalli l-Kunsilli Lokali mmexxija minn maġġoranza Laburista jittewbu. Skont it-tabella dwar l-allokazzjoni tal-Kunsilli Lokali, wieħed malajr jista' jinduna li fost l-iktar Kunsilli li marru tajjeb kienu dawk ta' San Pawl il-Baħar, San Ġiljan, l-Imdina, is-Swieqi, il-Belt Valletta, Tas-Sliema, is-Siġġiewi u Ħal Lija, kollha Kunsilli mmexxija minn maġġoranza Nazzjonalista. Dawn ħadu żieda ta' bejn 11% u 28% ikkomparati mat-3% li kienu ħadu fis-sena 2016. Lokalitajiet bħaż-Żejtun, Birżebbuġa, Ħad-Dingli, il-Furjana, Ħal Qormi, il-Ħamrun, Ħal Kirkop, Santa Lucia u ż-Żurrieq (kollha PL), ħadu żieda ta' bejn 3% u 6%. Mil-lat politiku jistà jkun hemm min jirraġuna li dan hu ġenn għaliex in-Nazzjonalisti fi żmienhom qatt ma mxew b'mod rett, leali u b'ġustizzja mall-Kunsilli Lokali mmexxija minn Sindki Laburisti. Forsi nasal biex naqbel ma' dan l-argument għax jien nemmen li biex nibda nimxi ġust, l-ewwel irrid inġib lil kulħadd fl-istess livell, imbagħad meta kulħadd ikun ħa dak li ħaqqu, nibda naddotta sistemi ġusti għal kulħadd. Argument diskuttibli li għandu l-vantaġġi u l-iżvantaġġi, anki politiċi tiegħu. Dan kollu jikkonferma illi l-Partit Laburista huwa l-Partit li tassew jemmen fil-Kunsilli Lokali għaliex filwaqt li ħaddiehor jiftaħar li wellidhom, ħalliehom bħal dak il-wild li jitħalla waħdu jfendi għal rasu sakemm xi ħadd jagħtih il-wens u l-għajnuna li jkollu bżonn biex jibda l-ħajja. Li tivvinta xi ħaġa hija tajba, imma li twassal jew tgħin sabiex twassal proġett fil-milja tiegħu huma żewġ affarijiet totalment differenti minn xulxin. L-istess differenza li hemm bejn iż-żewġ Partiti: Wieħed iwettaq dak li jwiegħed u l-ieħor iparla fil-vojt bħal terramaxka vojta li tagħmel ħafna ħsejjes imma bla kontenut. Irrid nieħu din l-okkażjoni sabiex nawgura sena mimlija saħħa u ġid lil dawk kollha li b'xi mod jagħtu s-sehem tagħhom sabiex jitmexxew il-Kunsilli Lokali f'pajjiżna. Ma nistax ma nsemmix lill-kunsilliera nfushom li b'mod volontarju jagħtu sigħat twal minn ħinhom sabiex itejbu l-livell t'għajxien tal-komunitajiet tagħhom. Insellem ukoll lil dawk li tul is-sena li għaddiet tilfu lil xi ħadd għażiż għalihom. Nuri sogħba ma' dawn il-kollegi.